รัฐวิสาหกิจเร่งลงทุน
สคร.บูมลงทุนรัฐวิสาหกิจ 3.7 แสนล้าน เร่งเบิกจ่ายตามเป้า หวังเป็นตัวช่วยดันเศรษฐกิจปีหน้า
29 ต.ค. 2565

สคร.บูมลงทุนรัฐวิสาหกิจ 3.7 แสนล้าน เร่งเบิกจ่ายตามเป้า หวังเป็นตัวช่วยดันเศรษฐกิจปีหน้า
นายเอกนิติ นิติทัณฑ์ประภาศ  ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า สคร.จะเร่งรัดการเบิกจ่ายงบลงทุนรัฐวิสาหกิจปีงบประมาณ 2560 จำนวน 3.7 แสนล้านบาท ให้ได้ตามเป้าหมาย 95% เนื่องจากมีความสำคัญในการขับเคลื่อนเศรษฐกิจอย่างมาก
นอกจากนี้ ยังมีโครงการลงทุนของรัฐวิสาหกิจอีก 36 โครงการ วงเงินลงทุน 7.3 หมื่นล้านบาท ที่ยังมีรายละเอียด สรุปไม่ทันบรรจุไว้ในงบประมาณปี 2560 ซึ่ง สคร.ได้เร่งผลักดันโครงการทั้งหมดให้ลงทุนได้ภายในปีงบประมาณ 2560 ตามนโยบายของรัฐบาล
ทั้งนี้ หากพิจารณาการเบิกจ่ายงบรัฐวิสาหกิจในไตรมาสแรก ปี 2559 ขยายตัว 9.8% ช่วยให้เศรษฐกิจขยายตัวได้ 3.2% ในไตรมาส 2 การเบิกจ่ายงบรัฐวิสาหกิจขยายตัว 8.2% เศรษฐกิจขยายตัว 3.5% และไตรมาส 3 การเบิกจ่ายงบรัฐวิสาหกิจขยายตัว 10.5% ทำให้เศรษฐกิจขยายตัวได้ 3.2%
ขณะที่การเบิกจ่ายงบลงทุนรัฐวิสาหกิจเดือน ต.ค. 2559 ซึ่งเป็นเดือนแรกของปีงบประมาณ 2560 เบิกจ่ายได้ 1.66 หมื่นล้านบาท ขยายตัวเพิ่มขึ้น 25.2% จากการเบิกจ่ายงบลงทุนของรัฐวิสาหกิจขนาดใหญ่ เช่น บริษัท ปตท. การรถไฟฟ้าขนส่งมวลชนแห่งประเทศไทย
สำหรับการเร่งลงทุนรัฐวิสาหกิจในปีงบประมาณ 2559 วงเงิน 2.97 แสนล้านบาท มีการเบิกจ่ายได้ 1.78 แสนล้านบาท หรือ 77.9% คาดว่าสิ้นปีนี้จะเพิ่มเป็น 83% ต่ำกว่าเป้าที่ตั้งไว้ 95% เนื่องจากการรถไฟแห่งประเทศไทย (รฟท.) และ บริษัท ท่าอากาศยานไทย ซึ่งมีงบลงทุนสูงแต่เบิกจ่ายได้น้อยประมาณ 50% เท่านั้น